Blahová, Natália, poslankyňa NR SR (2019-09-13):
Ďakujem. Dámy a páni, vrátila by som debatu tam, kde začala. Na úvod sme si vypočuli stanovisko vlády k nášmu návrhu na odvolávanie premiéra Pellegriniho, bola to už druhá varianta stanoviska, viacej sa mi, neviem, či je dobré slovo, páčila, ale charakteristickejšia pre túto vládu bola tá verzia, ktorú posunula vláda k tomu minulotýždňovému odvolávaniu, totiž táto verzia stanoviska vlády uvádza, že náš návrh na odvolanie premiéra je, citujem, „založený na svojskej predstave o ústavnom systéme Slovenskej republiky, fungovaní právneho štátu a o činnosti štátnych orgánov. Zvolený spôsob odporuje všetkým demokraticky zaužívaným pravidlám a slušným mravom“. To nám napísala naša vláda na margo odvolávania premiéra Pellegriniho, že to odporuje demokraticky zažívaným (zaužívaným, pozn. red.) pravidlám a slušným mravom. Pýtam sa, akým právom sa táto vláda zaštiťuje pojmami ako právny štát alebo slušné mravy po tom všetkom, čo tu vlády SMER-u za dlhé roky napáchali? Keď hanebne šliapali po právnom štáte, keď im slušné mravy nič nehovorili, keď parazitovali na práci ľudí, bez rešpektu k občanom, ktorí im dali svoju dôveru, bez rešpektovania zákonov a pravidiel! Absolútne zničili posledné zvyšky politickej kultúry, nevraviac o cti a o morálke! Z našej spoločnosti urobili morálnu žumpu. Tu už neplatia žiadne pravidlá, žiadne princípy. Vlastne platí jedno pravidlo, jediné: vyhraj voľby, môžeš všetko. A s vami aj vaši Bašternákovia, Kočnerovia, Bödörovia a Jankovské. Tie tiež môžu všetko. S vami a pre vás môžu špehovať, kradnúť, tunelovať a nakoniec aj vraždiť! Nebyť vraždy Jána a Martiny, tento marazmus by pokračoval ďalej. V akej krajine to žijeme, kde až úkladná vražda dvoch mladých politikov vládu a štátne orgány donúti správať sa aspoň trochu normálne? V akej zemi to žijeme, že až tlak verejnosti a médiá donútia vyšetrovať, stíhať a trestať? Vy ste si naozaj dovolili do stanoviska vlády napísať, že odvolávanie premiéra Pellegriniho je v rozpore s fungovaním právneho štátu?! Nehanbíte sa pred tvárou občanov?! Dnes sme sa tu stretli kvôli tomu, že zvolená poslankyňa za SMER – SD a potom štátna tajomníčka ministerstva spra-vod-li-vos-ti hrala pred očami verejnosti hanebné divadlo. Verejnosť sa dozvedela, že viac ako tisícku správ, tisícku, si obvinený Marian Kočner vymenil s osobou uloženou ako Monika Jankovská. Politická kultúra a morálka, ktorou sa zaštiťujete, jej mala kázať hneď odísť, hneď, ako jej polícia zhabala telefón, by si mala zbaliť veci a odísť z dôležitého postu. A potichu čakať na vyšetrenie týchto jej činov. Táto dáma, opradená nielen legendami, už skoro rozvrat vlády raz spôsobila, a to tým, že sa tvrdošijne aj proti odporu ministerky Žitňanskej snažila natlačiť do Súdnej rady. Z toho vyplýva, že nielen sebareflexiu, ale ani žiadnu politickú kultúru od nej nikto čakať nemohol. Minister Gál rovnako zlyhal. Povedal: „Ak sa informácie potvrdia, budem konať odvážne, tak ako v minulosti.“ Jeho konanie v minulosti malo však mizivý až nulový význam a s odvahou, samozrejme, nemalo nič podobné. A nenabral ani odvahu na odvolanie Jankovskej. Bolo to teda v rukách premiéra Pellegriniho a ten prehlásil nasledovné: „Ak sa previnila voči tomu, ako má konať vysoká štátna úradníčka, zaujmem k tomu bez otáľania jednoznačný a rázny postoj.“ Následne ju jednoznačne a rázne nechal vo funkcii a návrh na jej odvolanie nepodal. Z toho vyplýva, že ak by ju samu verejný tlak neprimäl k odchodu, neurobil by to ani minister a ani premiér Pellegrini. Výroky a konanie Petra Pellegriniho sú festivalom politického alibizmu a oportunizmu. Takýto bábkový premiér nemá čo robiť na čele vlády. Preto sme prišli so žiadosťou o zvolanie tejto schôdze. Premiér, ktorý nevie, čo je jeho povinnosťou, ktorý nerešpektuje politickú kultúru a ohrozuje krajinu tým, že na najdôležitejších postoch ponecháva nominantov svojej strany, ktorí môžu byť nebezpečím pre spravodlivosť na Slovensku, takýto premiér je sám ohrozením. Odvolávaním sa na prezumpciu neviny je bezzubý argument, ktorý s chuťou predstavitelia vládnej koalície používajú, a to vždy, keď sa po nich žiada, aby dodržiavali pravidlá, rešpektovali morálne princípy, etiku, zachovávali politickú kultúru a čistotu politického života. Nehovoríme o vine alebo nevine. Hovoríme o tom, že premiér svojím nekonaním opakovane potvrdzuje občanom ich deklarovanú nedôveru v právny štát. S neuveriteľnou drzosťou je tiež v stanovisku uvedené nasledovné: „V skutočnosti predseda vlády aj vláda Slovenskej republiky od chvíle, ako získala dôveru v Národnej rade, si stanovila za svoju najvyššiu prioritu upokojiť náladu slovenskej spoločnosti a zvýšiť dôveru ľudí v štát a jeho inštitúcie.“ A práve to táto vláda na čele s Petrom Pellegrinim nerobí. V tomto citlivom období, keď sú ľudia vnímaví voči tomu, ako a kto pôsobí v štátnych inštitúciách, zahazardoval s dôverou občanov tým, že nekonal. Keď sa v spoločnosti dejú dôležité veci, vešia záclony, jazdí na traktore alebo zapaľuje vatry. Je zrejmé, že strana SMER – SD je personálne vyprázdnená, ak je Peter Pellegrini jej najskvelejší človek, ktorého postavila do vlády. Napriek tomu tvrdíme, že tento post práve v tomto čase patrí takému kandidátovi, ktorý bude hájiť spravodlivosť, zákony a práva občanov. Ľudia v tejto krajine potrebujú nádej. Kvôli vám o ňu prišli. Tak sa spamätajte alebo odíďte! Ďakujem. (Potlesk.)